ยันนิค ซินเนอร์

**ยันนิค ซินเนอร์** (เกิด: 16 สิงหาคม ค.ศ. 2001) เป็นนักเทนนิสอาชีพชายชาวอิตาลี มือวางอันดับ 2 ของโลก เขาเป็นชาวอิตาลีคนแรกที่ครองตำแหน่งมือวางอันดับ 1 และเป็นชาวอิตาลีที่มีอันดับโลกสูงที่สุดในประวัติศาสตร์ ซินเนอร์จบฤดูกาลด้วยตำแหน่งอันดับ 1 ใน ค.ศ. 2024 และชนะเลิศการแข่งขันของสมาคมนักเทนนิสอาชีพ (เอทีพี) 26 รายการ รวมถึงแชมป์แกรนด์สแลม 4 รายการ, แชมป์มาสเตอร์ 1000 7 รายการ และแชมป์เอทีพี ไฟนอล 2 สมัย เขายังชนะเลิศการแข่งขันเดวิส คัพ ร่วมกับทีมชาติอิตาลีใน ค.ศ. 2023 และ 2024 เขาได้รับการยกย่องให้เป็นหนึ่งในนักเทนนิสชายที่เก่งที่สุดในปัจจุบัน    

ซินเนอร์เริ่มเล่นเทนนิสอาชีพเมื่ออายุ 16 ปี ก่อนจะชนะการแข่งขันเอทีพี ชาเลนเจอร์ ทัวร์ หลายรายการเมื่ออายุ 17 ปี และขึ้นสู่ 100 อันดับแรกของโลกใน ค.ศ. 2019 มีผลงานโดดเด่นคือการชนะเลิศรายการ เอทีพี ไฟนอล ระดับเยาวชน และได้รับรางวัลผู้เล่นหน้าใหม่ที่มีผลงานโดดเด่นประจำปี ต่อมาใน ค.ศ. 2021 เขากลายเป็นผู้เล่นคนแรกที่เกิดในทศวรรษ 2000 ที่ทำอันดับติด 1 ใน 10 ของโลก เขาคว้าแชมป์ระดับมาสเตอร์ 1000 ครั้งแรกที่โทรอนโต ค.ศ. 2023 รวมทั้งเข้าชิงชนะเลิศเอทีพี ไฟนอลครั้งแรก และชนะเลิศเดวิส คัพ ร่วมกับทีมชาติอิตาลี  

ซินเนอร์คว้าแชมป์แกรนด์สแลมรายการแรกในออสเตรเลียนโอเพน 2024 โดยเอาชนะแชมป์ 10 สมัยอย่างนอวาก จอกอวิช และชนะ ดานีอิล เมดเวเดฟในรอบชิงชนะเลิศ ตามด้วยแชมป์รายการมาสเตอร์ 1000 อีก 3 รายการ และแชมป์แกรนด์สแลมรายการที่สองในยูเอสโอเพน รวมทั้งแชมป์เอทีพี ไฟนอล พร้อมทั้งจบฤดูกาลด้วยการเป็นมือวางอันดับ 1 โดยเป็นชาวอิตาลีคนแรกที่ทำได้ ต่อมาใน ค.ศ. 2025 ซินเนอร์ได้รับโทษแบน 3 เดือนจากกรณีตรวจพบการใช้สารกระตุ้น เขาเข้าชิงชนะเลิศแกรนด์สแลมครบทั้ง 4 รายการ โดยป้องกันแชมป์ออสเตรเลียนโอเพนได้ และพบคู่ปรับอย่างการ์โลส อัลการัซในรอบชิงชนะเลิศแกรนด์สแลมอีก 3 รายการ โดยเอาชนะได้ในวิมเบิลดัน แต่แพ้ในเฟรนช์โอเพนและยูเอสโอเพน และปิดท้ายด้วยการป้องกันแชมป์เอทีพี ไฟนอลด้วยการชนะอัลการัซ    

ใน ค.ศ. 2026 หลังชนะเลิศมาสเตอร์ 1000 ที่อินเดียน เวลส์ สหรัฐอเมริกา เขากลายเป็นผู้เล่นที่อายุน้อยที่สุดในประวัติศาสตร์ที่คว้าแชมป์การแข่งขันรายการหลัก (Big Title) บนฮาร์ดคอร์ตครบทุกรายการด้วยวัย 24 ปี 6 เดือน และ 27 วัน   

## การเล่นอาชีพ

### 2019: แชมป์เอทีพี ไฟยอลระดับเยาวชน และ ขึ้นสู่ 100 อันดับแรกของโลก
ซินเนอร๋คว้าแชมป์รายการระดับชาเลนเจอร์ ครั้งแรกที่แบร์กาโมในเดือนกุมภาพันธ์ ค.ศ. 2019 ในวัย 17 ปี 6 เดือนซึ่งเขาลงแข่งขันเป็นครั้งแรกโดยไม่เคยลงเล่นในรายการระดับนี้มาก่อน และเป็นนักเทนนิสคนแรกที่เกิดใน ค.ศ. 2001 ที่คว้าแชมป์รายการชาเลนเจอร์ และเป็นผู้เล่นอิตาลีที่อายุน้อยที่สุดในประวัติศาสตร์ที่คว้าแชมป์ได้ อันดับโลกในขณะนั้นของเขาคืออันดับ 324

ต่อมา เขาลงแข่งขันรายการเอทีพีอย่างเป็นทางการครั้งแรกที่ฮังการี ตามด้วยการเข้าชิงชนะเลิศระดับชาเลนเจอร์รายการที่ 2 ที่เชกเกียแต่ได้แค่รองแชมป์ และในช่วงครึ่งปีหลัง ซินเนอร์มุ่งเน้นไปที่การแข่งขันระดับเอทีพีมากกว่ารายการระดับชาเลนเจอร์ ในปีนี้ เขาคว้าชัยชนะในระดับเอทีพี มาสเตอร์ 1000 ครั้งแรกที่โรม จากการชนะสตีฟ จอห์นสัน ชาวอเมริกัน และขึ้นสู่ 200 อันดับแรกของโลกจากการแข่งขันที่โครเอเชียในเดือนกรกฎาคม ในเดือนต่อมา เขาชนะเลิศรายการสมัครเล่นเป็นครั้งที่สอง ณ เมืองเลกซิงตัน รัฐเคนทักกี ถือเป็นผู้เล่นอายุ 17 ปีเพียงไม่กีคนที่ชนะเลิศการแข่งขันชาเลนเจอร์มากกว่า 1 รายการ ซินเนอร์ตกรอบคัดเลือกระดับแกรนด์สแลมในรายการวิมเบิลดันที่ลอนดอน แต่ได้ลงแข่งขันทางการครั้งแรกในยูเอสโอเพนซึ่งเขาแพ้สตาน วาวรีงกา ต่อมา เขาเข้าถึงรอบรองชนะเลิศยูโรเปียนโอเพนที่แอนต์เวิร์ป โดยในรายการนี้เขายังคว้าชัยชนะเหนือผู้เล่นมือวาง 50 อันดับแรกของโลกได้เป็นครั้งแรก ภายหลังชนะการ์เอล มงฟิล ส่งผลให้เขาขึ้นสู่ 100 อันดับแรกของโลกในสัปดาห์ต่อมา

ซินเนอร์ปิดท้ายฤดูกาลด้วยการชนะเลิศการแข่งขันรายการใหญ่ที่สุดในอาชีพในขณะนั้น ในเอทีพีไฟนอลระดับเยาวชน เขาเอาชนะ อเล็กซ์ เดอร์ มินออ มือวางอันดับ 18 ของโลกชาวออสเตรเลีย ตามด้วยการชนะรายการชาเลนเจอร์รายการที่ 3 ที่อิตาลี เขาจบฤดูกาลด้วยการตำแหน่งมือวางอันดับ 78 ถือเป็นนักเทนนิสที่อายุน้อยที่สุดนับตั้งแต่ราฟาเอล นาดัล ใน ค.ศ. 2003 ที่ติด 80 อันดับแรกของโลก และได้รับรางวัลผู้เล่นหน้าใหม่ที่มีผลงานโดดเด่นประจำปีโดยสมาคมนักเทนนิสอาชีพ  

### 2020: แชมป์รายการเอทีพีครั้งแรก และมือวางอันดับ 40 ของโลก
ซินเนอร์ยังทำผลงานได้ยอดเยี่ยมต่อเนื่อง ในปีนี้เขาเข้าถึงรอบสองแกรนด์สแลมออสเตรเลียนโอเพน ก่อนจะแพ้มาตอร์ ฟูซอวิช ตามด้วยการเอาชนะผู้เล่น 10 อันดับแรกของโลกได้เป็นครั้งแรก จากการชนะดาวิด กอฟแฟงชาวเบลเยียมในการแข่งขันที่รอตเทอร์ดาม ต่อมา การแข่งขันทุกรายการของสมาคมเทนนิสอาชีพถูกระงับชั่วคราวจากการระบาดทั่วของไวรัสโคโรนา แต่ซินเนอร์กลับมามีผลงานยอดเยี่ยมต่อเนื่อง แม้จะตกรอบแรกในแกรนด์สแลมยูเอสโอเพน แต่เขาเข้าถึงรอบสามในรายการมาสเตอร์ 1000 ที่โรม โดยเอาชนะผู้เล่นอันดับ 6 ของโลกอย่างสเตฟาโนส ซิทซีปัส และกลายเป็นผู้เล่นอายุน้อยทีสุดตั้งแต่ ค.ศ. 2006 ที่เข้าถึงรอบก่อนรองชนะเลิศแกรนด์สแลมเฟรนช์โอเพน และเป็นเพียงผู้เล่นคนที่สองต่อจากนาดัลที่เข้าถึงรอบนี้จากการลงแข่งรายการนี้เป็นครั้งแรก ในรายการนี้เขาเอาชนะผู้เล่นที่อันดับเหนือกว่าอย่างกอฟแฟงได้อีกครั้ง รวมทั้งเอาชนะผู้เล่นชื่อดังชาวเยอรมันอย่าง อเล็คซันเดอร์ ซเฟเร็ฟ ก่อนจะแพ้นาดัลในรอบดังกล่าว

ต่อมา ซินเนอร์แพ้ซเฟเร็ฟในรอบรองชนะเลิศการแข่งขันที่โคโลญ ก่อนจะปิดฤดูกาลด้วยการคว้าแชมป์ที่โซเฟีย ซึ่งถือเป็นแชมป์รายการเอทีพีครั้งแรกในอาชีพ ถือเป็นนักเทนนิสอิตาลีที่อายุน้อยที่สุดในยุคโอเพนที่ชนะเลิศการแข่งขันของเอทีพี เขาจบฤดูกาลด้วยตำแหน่งอันดับ 37 ของโลก

### 2021: แชมป์ 4 รายการ และขึ้นสู่ 10 อันดับแรก

ซินเนอร์ชนะเลิศการแข่งขันของเอทีพีรายการที่สองที่เมลเบิร์น ซึ่งเขาเอาชนะ คาเรน คาชานอฟในรอบรองชนะเลิศด้วยการเอาตัวรอดจากคะแนน Match Point และเป็นผู้เล่นอายุน้อยที่สุดนับตั้งแต่นาดัลใน ค.ศ. 2005 ที่คว้าแชมป์เอทีพีสองรายการติดต่อกัน แต่เขาตกรอบแรกในออสเตรเลียนโอเพนด้วยการแพ้ เดนิส ชาโปวาลอฟ หยุดสถิติชนะติดต่อกัน 10 นัด เขาเข้าชิงชนะเลิศรายการมาสเตอร๋์ 1000 ครั้งแรกที่ไมแอมีแต่แพ้คูแบร์ต คูร์กัตช์ ตามด้วยการตกรอบ 4 ในเฟรนช์โอเพนโดยแพ้นาดัลเป็นปีที่สองติดต่อกัน และตกรอบแรกในวิมเบิลดัน แต่เขาคว้าแชมป์ประเภทชายคู่ได้เป็นครั้งแรกในการแข่งขันที่แอตแลนตา ด้วยการจับคู่กับไรลีย์ โอเพกา เขายังลงแข่งขันประเภทชายเดี่ยวในรายการนี้แต่ตกรอบที่ 2 โดยแพ้คริสโตเฟอร์ โอคอนเนลล์

ซินเนอร์คว้าแชมป์เอทีพีรายการที่ 3 ในการแข่งขันที่วอชิงตัน ดี.ซี. ซึ่งเป็นการคว้าแชมป์รายการระดับเอทีพี 500 ได้เป็นครั้งแรก โดยเป็นผู้เล่นชาวอิตาลีคนแรกที่เข้าชิงชนะเลิศรายการนี้ เขาเอาชนะแมคเคนซี แมคโดนัลด์ในรอบชิงชนะเลิศ และเป็นแชมป์ที่อายุน้อยที่สุดนับตั้งแต่มีการแข่งขันใน ค.ศ. 2009 ส่งผลให้เขาขึ้นสู่มือวางอันดับ 15 ในวันที่ 9 สิงหาคม ค.ศ. 2021 ต่อมา เขาเอาชนะการ์แอล มงฟิล ในแกรนด์สแลมยูเอสโอเพน และเข้าสู่สัปดาห์ที่สองของการแข่งขันแกรนด์สแลมได้เป็นครั้งแรก ก่อนจะแพ้ซเฟเร็ฟในรอบ 4 แต่ซินเนอร์ไปป้องกันแชมป์รายการที่โซเฟียในฐานะมือวางอันดับ 1 ได้สำเร็จ ตามด้วยการคว้าแชมป์รายการที่ 5 ในอาชีพจากการชนะเลิศการแข่งขันที่แอนต์เวิร์ป โดยเอาชนะ ดิเอโก ชวาร์ตซ์มัน ในรายการนี้เขายังเอาชนะผู้เล่นดาวรุ่งร่วมชาติอย่างลอเรนโซ มูเซตติ และกลายเป็นผู้เล่นที่อายุน้อยที่สุดอันดับสองต่อจาก นอวาก จอกอวิช ที่คว้าแชมป์ได้ 5 รายการ

ในวันที่ 1 พฤศจิกายน ซินเนอร์เป็นผู้เล่นคนแรกที่เกิดในทศวรรษ 2000 ที่ทำอันดับขึ้นสู่ 10 อันดับแรกของโลก หลังเข้าถึงรอบรองชนะเลิศที่เวียนนา ต่อมา เขาลงแข่งขันมาสเตอร์ 1000 ที่ปารีส และแพ้ การ์โลส อัลการัซ ดาวรุ่งชื่อดังชาวสเปนซึ่งได้กลายเป็นคู่แข่งคนสำคัญของซินเนอร์มาถึงปัจจุบัน ส่งผลให้เขาไม่สามารถสะสมแต้มมากพอที่จะลงแข่งขันเอทีพี ไฟนอล อย่างไรก็ตาม เขาได้ลงแข่งขันในรอบแบ่งกลุ่มในฐานะผู้เล่นสำรองอันดับ 1 แทนที่เพื่อนร่วมชาติอย่าง มัตเตโอ แบร์เรตตีนี ที่ถอนตัวจากการบาดเจ็บ เขาปิดท้ายรอบแบ่งกลุ่มด้วยการแพ้เมดเวเดฟใน 3 เซต แต่ยังกลับขึ้นสู่ 10 อันดับแรกของโลกได้ในช่วงปิดฤดูกาล

### 2022: ชัยชนะนัดที่ 100 และ แชมป์คอร์ตดินรายการแรก
ซินเนอร์เข้าถึงรอบก่อนรองชนะเลิศรายการแกรนด์สแลมได้เป็นครั้งที่สองในออสเตรเลียนโอเพน ถือเป็นผู้เล่นชาวอิตาลีคนที่ 5 ที่เข้าถึงรอบนี้ในการแข่งขันที่เมลเบิร์น แต่เขาแพ้ซิทซีปัสสามเซตรวด ต่อมา ในการแข่งขันมาสเตอร์ 1000 ทีไมแอมี ซินเนอร์เอาตัวรอดจากการโดนคะแนน Match Point 3 ครั้งในนัดที่พบกับ เอมิล รูซูวูโอรี และอีก 5 ครั้งในนัดที่แข่งขันกับปาโบล การ์เรโญ บุสตา และเข้ารอบ 16 คนสุดท้าย แต่เขาต้องถอนตัวในรอบก่อนรองชนะเลิศ ต่อมา ในรายการมาสเตอร์ที่มงเต-การ์โล เขาเข้ารอบก่อนรองชนะเลิศหลังเอาชนะอังเดรย์ ลูเบลฟ ก่อนจะแพ้ซเฟเร็ฟในการแข่งขันกว่า 3 ชั่วโมง ต่อมา เขาเอาตัวรอดจากคะแนน Match Point ได้อีกสามครั้งในนัดที่พบกับทอมมี พอล ในมาสเตอร์ 1000 ที่มาดริด เขาเอาชนะอเล็กซ์ เด มินออร์ และคว้าชัยชนะนัดที่ 100 ในอาชีพ ด้วยสถิติ 100–47 ซึ่งเป็นสถิติที่ดีกว่าผู้เล่น 10 อันดับแรกหลายคน เป็นรองเพียงนาดัล (100–37) และ จอกอวิช (100–43) ก่อนจะตกรอบที่ 3 โดยแพ้เฟลิกซ์ โอเฌร์ อาลียาซีม ตามด้วยการถอนตัวในรอบ 3 การแข่งขันเฟรนช์โอเพนจากการบาดเจ็บหัวเข่า

แม้จะตกรอบแรกในการแข่งขันที่ลอนดอน แต่ซินเนอร์คว้าชัยชนะในแกรนด์สแลมวิมเบิลดันได้เป็นครั้งแรก จากการเอาชนะวาวรีงกา และยังเข้าถึงรอบก่อนรองชนะเลิศ รวมทั้งยังเอาชนะอัลการัซในรอบก่อนหน้านั้นได้ ก่อนจะแพ้แชมป์อย่างจอกอวิชในรอบก่อนรองชนะเลิศ ซึ่งต้องแข่งขันกันถึง 5 เซต และซินเนอร์เอาชนะไปก่อน 2–0 เซต ก่อนจะแพ้ในสามเซตต่อมา (7–5, 6–2, 3–6, 2–6, 2–6) เขาคว้าแชมป์รายการคอร์ตดินได้เป็นครั้งแรกจากการเอาชนะอัลการัซในโครเอเชีย ตามด้วยการตกรอบที่โทรอนโต และแพ้อาลียาซีมในมาสเตอร์ 1000 ที่ซินซินแนติ สหรัฐ แม้จะนำไปก่อน 1 เซตและได้คะแนน Match Point 2 ครั้ง เขาเข้ารอบก่อนรองชนะเลิศที่ยูเอสโอเพนได้เป็นครั้งแรกด้วยการเอาชนะ แบรนดอน นากาชิมะ และ อิลยา อิวาชกา เขาเป็นผู้เล่นอายุน้อยที่สุดต่อจากจอกอวิชที่เข้าถึงรอบก่อนรองชนะเลิศรายการระดับแกรนด์สแลมครบทั้ง 4 รายการ เขาแพ้อัลการัซในการแข่งขัน 5 เซตซึ่งใช้เวลาแข่งขันกว่า 5 ชั่วโมง 15 นาที โดยนัดนี้ถือเป็นการแข่งขันที่สิ้นสุดลงช้าที่สุดในประวัติศาสตร์รายการ (2 นาฬิกา 50 นาที) และใช้เวลาแข่งขันนานที่สุดเป็นอันดับสองของรายการ ซินเนอร์มีส่วนร่วมในการแข่งขันเดวิส คัพ กับทีมชาติอิตาลี เขาเอาชนะได้ในการแข่งขันนัดที่ 2 ส่งผลให้อิตาลีผ่านเข้ารอบ 8 ทีมสุดท้าย ต่อมา เขาแพ้เมดเวเดฟในรอบก่อนรองชนะเลิศที่เวียนนา และตกรอบแรกรายการมาสเตอร์ 1000 ที่ปารีส

### 2023: แชมป์มาสเตอร์ 1000, แชมป์เดวิสคัพ และมือวางอันดับ 4 ของโลก
[thumb|ซินเนอร์ในการแข่งขันมาสเตอร์ 1000 ที่[มงเต-การ์โล ค.ศ. 2023]]
ซินเนอร์เริ่มการแข่งขันที่ออสเตรเลียที่แอดิเลด และตกรอบก่อนรองชนะเลิศแพ้เซบาสเตียน กอร์ดา และตกรอบ 4 ในออสเตรเลียนโอเพนโดยแพ้ซิทซีปัสใน 5 เซต แต่เขาชนะเลิศการแข่งขันรายการที่ 7 ที่มงเปอลีเย ตามด้วยการเอาชนะซิทซีปัสที่รอตเทอร์ดามซึ่งเป็นมือวางอันดับ 3 โดยถือเป็นการชนะมือวางอันดับโลกที่สูงที่สุดในขณะนั้น ตามด้วยการชนะสตาน วาวรีงกา และ นักเทนนิสเจ้าภาพอย่างทาลลอน กรีกสปูร์ แต่เขาแพ้เมดเวเดฟในรอบชิงชนะเลิศ ต่อมา ในการแข่งขันมาสเตอร์ 1000 ที่อินเดียน เวลส์ สหรัฐ เขาเอาชนะรีชาร์ กัสกุแอ, อาเดรียน มานนาริโน และวาวรีงกาโดยไม่เสียเซต ตามด้วยการเอาชนะเทย์เลอร์ ฟลิชใน 3 เซต และแพ้คู่แข่งอย่างอัลการัซในรอบรองชนะเลิศ ซินเนอร์เข้ารอบก่อนรองชนะเลิศที่ไมแอมีเป็นปีที่สามติดต่อกัน ภายหลังเอาชนะกริกอร์ ดิมิทรอฟ และ อันเดรย์ ลูเบลฟ ส่งผลให้เขาขึ้นสู่มือวางอันดับ 9 ซินเนอร์เอาชนะอัลการัซในรอบรองชนะเลิศ 2–1 เซต แต่ก็แพ้เมดเวเดฟในรอบชิงชนะเลิศสองเวตรวด และเป็นการแพ้เมดเวเดฟ 6 ครั้งติดต่อกันโดยยังไม่สามารถเอาชนะได้

ซินเนอร์เข้ารอบรองชนะเลิศมาสเตอร์ที่มงเต-การ์โล โดยเป็นรายการที่ 3 ติดต่อกันที่เข้ารอบรองชนะเลิศมาสเตอร์ แต่เขาแพ้ฮอลเกอร์ รูเนอจากเดนมาร์ก ตามด้วยการแพ้ดาเนียล อัตไมเออร์ การแข่งขันใช้เวลา 5 ชั่วโมง 26 นาทีเป็นการแข่งขันที่นานที่สุดในอาชีพของซินเนอร์ และยาวนานที่สุดเป็นอันดับ 5 ในประวัติศาสตร์รายการนี้ ซินเนอร์แพ้ในการแข่งขัน 5 เซตแม้จะได้คะแนน Match Point ในเกมเสริ์ฟของตนเอง ต่อมา เขาเข้าถึงรอบรองชนะเลิศวิมเบิลดัน ถือเป็นผลงานดีที่สุดในรายการนี้ แต่แพ้แชมป์และมือวางอันดับ 1 อย่างจอกอวิช ซินเนอร์คว้าแชมป์มาสเตอร์ 1000 ที่โทรอนโต หลังจากเอาชนะเพื่อนร่วมชาติอย่างแบเรตตีนี, เอาชนะแอนดี มาร์รี (ถอนตัว), กาแอล มงฟิล์ส และทอมมี พอล ปิดท้ายด้วยเอาชนะ อเล็กซ์ เด มินออร์ 6–4, 6–1 คว้าแชมป์รายการระดับมาสเตอร์เป็นครั้งแรก ตามด้วยการชนะอัลการัซที่ปักกิ่งในรายการไชนา โอเพน และชนะเมดเวเดฟครั้งแรกจากการเจอกัน 7 ครั้ง ส่งผลให้เขาขึ้นสู่มือวางอันดับ 4 ของโลก ก่อนจะตกรอบ 16 คนสุดท้ายมาสเตอร์ที่เซี่ยงไฮ้ แพ้ดาวรุ่งชาวอเมริกันอย่างเบน เชลตัน ก่อนจะกลับมาเอาชนะเมดเวเดฟในรอบชิงชนะเลิศที่เวียนนา และทำสถิติเป็นนักเทนนิสอิตาลีที่ชนะใน 1 ฤดูกาลมากที่สุดจำนวยน 55 นัด แซงหน้าสถิติเดิมของ กอร์ราโด บาราซซูตี ใน ค.ศ. 1978 (54 นัด) และถือเป็นแชมป์รายการที่ 10 ในอาชีพ

ซินเนอร์ลงแข่งขันรายการสุดท้ายของสมาคมในเอทีพี ไฟนอล ที่ตูริน เขาชนะรวด 3 นัดในรอบแบ่งกลุ่ม รวมถึงเอาชนะจอกอวิชไปอย่างสนุก 3 เซต (7–5, 6–7(5–7), 7–6(7–2) ตามด้วยการชนะเมดเวเดฟเป็นครั้งที่ 3 ติดต่อกัน แต่เขาแพ้จอกอวิชในรอบชิงชนะเลิศสองเซตรวด (3–6, 3–6) ซินเนอร์เอาชนะจอกิชในการแข่งขันชายเดี่ยวในเดวิสคัพ ซึ่งเป็นการพบกันครั้งที่ 3 ในรอบ 11 วัน ถือเป็นผู้เล่นคนแรกที่เอาชนะจอกอวิชในเดวิส คัพ ได้นับตั้งแต่ ค.ศ. 2011 เขายังกลายเป็นผู้เล่นคนที่ 3 ที่เอาชนะจอกอวิชได้ 2 ครั้งในรอบไม่ถึง 2 สัปดาห์ ต่อจากนาดัลและมาร์รี เขาจับคู่กับลอเรนโซ โซเนโก เอาชนะคู่ของจอกอวิชและพาทีมอิตาลีผ่านเข้าชิงชนะเลิศเป็นครั้งแรกตั้งแต่ ค.ศ. 1998 เขาเอาชนะเด มินออร์ ในรอบสุดท้าย พาทีมชายของอิตาลีคว้าแชมป์เป็นครั้งแรกในรอบ 47 ปี ซินเนอร์ได้รับรางวัลนักเทนนิสที่มีพัฒนาการยอดเยี่ยมประจำปี โดยสมาคมนักเทนนิสอาชีพ รวมทั้งรางวัลนักเทนนิสขวัญใจแฟน ๆ จากการโหวตทั่วโลก

### 2024: แชมป์รายการใหญ่ 7 รายการ และฤดูกาลที่ดีที่สุด
ซินเนอร์ลงแข่งขันออสเตรเลียนโอเพน เขาผ่านการแข่งขันใน 4 รอบแรกโดยไม่เสียเซตเลย เอาชนะคู่แข่งอย่างโบติค ฟัน เดอ แซนชุลป์ (เนเธอร์แลนด์), เจสเปอร์ เดอ โยง (เนเธอร์แลนด์), เซบาสเตียน บาแอซ (อาร์เจนตินา), คาเรน คาชานอฟ (รัสเซีย) เข้ารอบ 8 คนสุดท้ายและเอาชนะลูเบลฟจากรัสเซีย 3 เซตรวด ตามด้วยการเข้าไปชนะมือวางอันดับ 1 และ แชมป์ 10 สมัยอย่างจอกอวิช 4 เซต (6–1, 6–2, 6–7(6–8), 6–3) และกลายเป็นนักเทนนิสคนแรกที่เอาชนะจอกอวิชในการแข่งขันแกรนด์สแลมโดยไม่เจอคะแนน Break Point ตลอดการแข่งขัน และถือเป็นความพ่ายแพ้ครั้งแรกในรายการนี้ของจอกอวิชตั้งแต่ปี 2018 เขาเข้าชิงชนะเลิศแกรนด์สแลมเป็นครั้งแรกและเป็นนักเทนนิสชาวอิตาลีคนแรกที่เข้าชิงชนะเลิศรายการนี้ และเป็นชาวอิตาลีคนที่สามต่อจากอาดรีอาโน ปานัตตา (เฟรนช์โอเพน 1976) และ มัตเตโอ แบร์เรตตีนี (วิมเบิลดัน 2021) ที่เข้าชิงชนะเลิศแกรนด์สแลมในยุคโอเพน ซินเนอร์คว้าแชมป์ด้วยการเอาชนะดานีอิล เมดเวเดฟ แม้จะแพ้ไปก่อนในสองเซตแรกด้วยคะแนน 3–6, 3–6, 6–4, 6–4, 6–3 สร้างประวัติศาสตร์เป็นนักเทนนิสอิตาลีคนแรก (ทั้งประเภทชายและหญิง) ที่คว้าแชมป์การแข่งขันประเภทเดี่ยวในรายการนี้ และยังเป็นนักเทนนิสคนที่สองที่คว้าแชมป์หลังจากตกเป็นรอง 0–2 เซตในนัดชิงชนะเลิศต่อจาก ราฟาเอล นาดัล ซึ่งเอาชนะเมดเวเดฟในรอบชิงชนะเลิศ ค.ศ. 2022

ซินเนอร์คว้าชัยชนะนัดที่ 200 ในรอบ 8 คนสุดท้ายที่รอตเทอร์ดาม กลายเป็นนักเทนนิสคนแรกที่เกิดในช่วงทศวรรษ 2000 ที่ทำสถิตินี้ เขาคว้าแชมป์ได้จากการเอาชนะอเล็กซ์ เด มินออร์ 7–5, 6–4 ขยับอันดับขึ้นไปสู่อันดับ 3 ของโลก กลายเป็นนักเทนนิสอิตาลีที่ทำอันดับดีที่สุดในประวัติศาสตร์ และเป็นผู้เล่นคนแรกนับตั้งแต่เลย์ตัน ฮิววิตต์ ค.ศ. 2001 ที่คว้าแชมป์รายการแรกได้ทันทีหลังจากเพิ่งคว้าแชมป์แกรนด์สแลม ต่อมา เขาลงแข่งขันรายการมาสเตอร์ 1000 ที่อินเดียน เวลส์ สหรัฐ และแพ้แชมป์อย่างอัลการัซในรอบรองชนะเลิศ อย่างไรก็ตาม ซินเนอร์ยังทำสถิติชนะติดต่อกัน 17 นัดรวมทุกรายการซึ่งเป็นสถิติใหม่ในยุคโอเพนของผู้เล่นอิตาลี และชนะ 19 นัดติดต่อกันหลังจากเอาชนะจิริ เลเฮ็ตส์คา จากเช็กเกียในรอบ 8 คนสุดท้าย และก่อนที่ซินเนอร์จะแพ้อัลการัซในครั้งนี้ เขามีสถิติเอาชนะคู่แข่งมากถึง 36 จาก 38 นัดหลังสุดนับตั้งแต่รายการไชนา โอเพนที่ปักกิ่งปี 2023 เขายังลงแข่งประเภทคู่จับคู่กับโลเรนโซ โซเนโก แลเข้าถึงรอบ 2 ต่อมา ซินเนอร์ลงแข่งมาสเตอร์ 1000 ที่ไมแอมีในฐานะมือวางอันดับ 2 และคว้าแชมป์ได้ด้วยการเอาชนะเมดเวเดฟในรอบรองชนะเลิศ 6–1, 6–2 ตามด้วยการชนะกริกอร์ ดิมิทรอฟในรอบชิงชนะเลิศ 6–3, 6–1 คว้าแชมป์รายการเอทีพีมาสเตอร์เป็นรายการที่ 2 พร้อมทั้งขึ้นสู่อันดับ 2 ของโลกถือเป็นอันดับที่ดีที่สุดตลอดกาลของอิตาลี และยังมีสถิติชนะ / แพ้ที่ 22–1 ในปีนี้

เข้าสู่ฤดูกาลคอร์ตดิน ซินเนอร์แพ้เป็นนัดที่ 2 ในฤดูกาลนี้ ในมาสเตอร์ 1000 ที่มงเต-การ์โล โดยแพ้แชมป์อย่างซิทซีปัสในรอบรองชนะเลิศ (4–6, 6–3, 4–6) และเขาถอนตัวจากมาสเตอร์ที่มาดริดในเดือนพฤษภาคมในรอบ 8 คนสุดท้ายจากการบาดเจ็บสะโพก ส่งผลให้เขาพลาดการลงแข่งที่โรมเช่นกัน อย่างไรก็ตาม ซินเนอร์สร้างประวัติศาสตร์กลายเป็นมือวางอันดับ 1 ของโลกในการแข่งขันเฟรนช์โอเพน แกรนด์สแลมที่สองของปี หลังจากจอกอวิชถอนตัวในรอบก่อนรองชนะเลิศ เขากลายเป็นชาวอิตาลีคนแรกที่ทำสถิตินี้ได้ เขาเข้าถึงรอบรองชนะเลิศและแพ้คู่ปรับอย่างอัลการัซไปอย่างสนุก 5 เซต 

ต่อมา ในการแข่งขันคอร์ตหญ้า ซินเนอร์ลงแข่งที่ ฮัลเลอ (ซาเลอ) เยอรมนี เขาคว้าแชมป์ได้ด้วยการเอาชนะฮูแบร์ต ฮูร์กัตช์ กลายเป็นผู้เล่นคนที่ 8 ที่ลงแข่งขันรายการนี้ครั้งแรกในฐานะมือวางอันดับ 1 และคว้าแชมป์ได้ และทำสถิติชนะ / แพ้ในปีนี้ที่ 38–3 ซินเนอร์ลงแข่งขันวิมเบิลดัน และเข้าถึงรอบก่อนรองชนะเลิศ แต่แพ้เมดเวเดฟในการแข่งขัน 5 เซต และเขาต้องขอเวลานอกจากการบาดเจ็บในช่วงเซตที่สาม เขาถอนตัวจากโอลิมปิกฤดูร้อน 2024 เนื่องจากทอนซิลอักเสบ ซินเนอร์กลับมาลงแข่งขันที่สหรัฐ และคว้าแชมป์มาสเตอร์ 1000 ที่ซินซินแนติ รัฐโอไฮโอ ถือเป็นแชมป์มาสเตอร์รายการที่ 2 ในปีนี้

ในวันที่ 20 สิงหาคม ค.ศ. 2025 ซินเนอร์ถูกตรวจพบว่าเขามีสารต้องห้ามในร่างกายถึง 2 ครั้ง เมื่อเดือนมีนาคมที่ผ่านมา สารต้องห้ามดังกล่าวจัดอยู่ในประเภทสเตอรอยด์ที่ใช้สำหรับสร้างมวลกล้ามเนื้อในระดับต่ำ ระหว่างการแข่งขันมาสเตอร์ 1000 ณ อินเดียน เวลส์ โดยหลังจากนั้น เขาถูกตรวจพบสารตัวเดิมอีกครั้งในสัปดาห์ต่อมา อย่างไรก็ตาม ทีมงานของซินเนอร์ได้แก้ต่างว่าสารดังกล่าวถูกฉีดโดยนักกายภาพบำบัด มิได้เกิดจากเจตนาของเจ้าตัวแต่อย่างใด ต่อมา ศาลตัดสินว่าซินเนอร์ *"พ้นผิดทุกประการ โดยการกระทำดังกล่าวมิได้เกิดจากเจตนา"* แต่เขาจะถูกลงโทษด้วยการตัดคะแนนและริบเงินรางวัลที่ได้จากการแข่งขันมาสเตอร์ที่อินเดียน เวลส์ในปีนี้ทั้งหมด และเรื่องนี้ได้รับการวิจารณ์จากเพื่อนร่วมอาชีพหลายราย ต่อมา องค์กรต่อต้านการใช้สารต้องห้ามโลก ประกาศว่าจะยื่นอุทธรณ์คำตัดสินของศาล โดยจะมีการพิจารณาคดีในเดือนเมษายนปีหน้า

ซินเนอร์คว้าแชมป์แกรนด์สแลมรายการที่สองในยูเอสโอเพน ที่นิวยอร์กในเดือนสิงหาคม เอาชนะเมดเวเดฟในรอบ 8 คนสุดท้าย ตามด้วยการชนะแจ็ค เดรเปอร์ ในรอบรองชนะเลิศ และเอาชนะนักเทนนิสเจ้าถิ่นอย่างเทย์เลอร์ ฟริตซ์ ในนัดชิงชนะเลิศ 6–3, 6–4, 7–5 เขาเป็นนักเทนนิสคนที่ 4 ในรอบ 50 ปีหลังสุดที่ชนะเลิศรายการแกรนด์สแลม 2 รายการแรกในอาชีพภายในปีเดียวกัน และด้วยวัย 23 ปี เขากลายเป็นนักเทนนิสชายที่อายุน้อยที่สุดที่ชนะเลิศแกรนด์สแลมฮาร์ดคอร์ตสองรายการ (ออสเตรเลียนโอเพน และ ยูเอสโอเพน) ได้ในฤดูกาลเดียวกัน

ซินเนอร์ลงแข่งขันไชนาโอเพนที่ปักกิ่ง และแพ้อัลการัซในรอบชิงชนะเลิศ ตามด้วยการลงแข่งมาสเตอร์ 1000 ที่เซี่ยงไฮ้ ซึ่งเขามีช่วงเวลาที่ดีในครั้งนี้ โดยเขาจะจบฤดูกาลด้วยการเป็นมือวางอันดับ 1 อย่างแน่นอน ภายหลังเข้าถึงรอบรองชนะเลิศ และเขาเอาชนะจอกอวิชในรอบชิงชนะเลิศสองเซตรวด คว้าแชมป์มาสเตอร์รายการที่สามในปีนี้ เขาปิดท้ายฤดูกาลด้วยแชมป์เอทีพี ไฟนอลสมัยแรก โดยชนะสามนัดรวดในรอบแบ่งกลุ่มและไม่เสียเซตให้ใคร ตามด้วยการชนะคัสเปอร์ รืด ในรอบรองชนะเลิศ 6–1, 6–2 และชนะฟริตซ์ในรอบชิงชนะเลิศ 6–4, 6–4 ถือเป็นผู้เล่นคนแรกนับตั้งแต่อิวัน แล็นเดิล (ค.ศ. 1986) ที่คว้าแชมป์รายการนี้โดยไม่เสียเซตเลย และเป็นชาวอิตาลีคนแรกที่คว้าแชมป์ได้ ปิดท้ายด้วยการพาทีมเทนนิสชายของอิตาลีป้องกันแชมป์เดวิส คัพ

### 2025: แชมป์แกรนด์สแลมสองรายการ, โทษแบน และครองมือวางอันดับ 1 ครบ 60 สัปดาห์
ซินเนอร์ป้องกันแชมป์ออสเตรเลียนโอเพนได้ในปีนี้ ในรอบรองชนะเลิศเขาเอาชนะเบน เชลตันจากสหรัฐสามเซตรวด และเอาชนะอเล็คซันเดอร์ ซเฟเร็ฟ ในรอบชิงชนะเลิศสามเซตรวด 6–3, 7–6(7–4), 6–3 คว้าแชมป์รายการนี้เป็นครั้งที่ 2 และถือเป็นนักเทนนิสคนแรกต่อจากนาดัลใน ค.ศ.2006 ที่ป้องกันแชมป์รายการแกรนด์สแลมรายการแรกที่ตนเองคว้าแชมป์ได้ ซินเนอร์ไม่ได้เดินทางไปป้องกันแชมป์ที่รอตเทอร์ดามในเดือนกุมภาพันธ์เนื่องจากต้องการพักร่างกาย ต่อมาในวันที่ 15 กุมภาพันธ์ ซินเนอร์ถูกตัดสินโดยองค์กรต่อต้านการใช้สารต้องห้ามโลกว่ามีความผิดจากกรณีสารกระตุ้นเมื่อปีที่แล้ว ส่งผลให้เขาได้รับโทษห้ามลงแข่งทุกรายการเป็นเวลา 3 เดือน โทษดังกล่าวมีผลย้อนหลังตั้งแต่ 9 กุมภาพันธ์ ถึง 4 พฤษภาคม 2025 ซินเนอร์จะพลาดลงแข่งหลายรายการในช่วงนี้ เริ่มจากเอทีพี 500 ที่โดฮาเดือนกุมภาพันธ์ รวมไปถึงรายการมาสเตอร์ 1000 จำนวน 4 รายการที่อินเดียน เวลส์, ไมแอมี, มงเต-การ์โล และมาดริด 

ซินเนอร์พ้นโทษแบนและกลับมาลงแข่งขันในเดือนพฤษภาคม ค.ศ. 2025 ประเดิมรายการคอร์ตดินในมาสเตอร์ 1000 ที่โรม เขาผ่านเข้าชิงชนะเลิศรายการมาสเตอร์คอร์ตดินเป็นครั้งแรก และแพ้คู่ปรับอย่างอัลการัซสองเซตรวด เขาครองตำแหน่งมือวางอันดับ 1 ของโลกครบ 50 สัปดาห์ในวันที่ 26 พฤษภาคม ค.ศ. 2025 เขาลงแข่งขันเฟรนช์โอเพน แกรนด์สแลมที่ 2 ของปี ณ กรุงปารีสในฐานะมือวางอันดับ 1 เขาเอาชนะจอกอวิชในรอบรองชนะเลิศ 3 เซตรวด ผ่านเข้าชิงชนะเลิศรายการนี้เป็นครั้งแรกกับอัลการัซ แม้ซินเนอร์จะเริ่มต้นได้อย่างยอดเยี่ยมและขึ้นนำไปก่อน 2–0 เซต แต่เขาไม่สามารถต้านเอาไว้ได้ การแข่งขันยืดเยื้อกว่า 5 ชั่วโมงเศษ และซินเนอร์แพ้ไปด้วยคะแนน 6–4, 7–6(7–4), 4–6, 6–7(3–7), 6–7(2–10)

ซินเนอร์แก้มือด้วยการเอาชนะอัลการัซคืนในรองชิงชนะเลิศเทนนิสวิมเบิลดันในเดือนกรกฎาคม 4 เซตด้วยคะแนน 4–6, 6–4, 6–4, 6–4 คว้าแชมป์สมัยแรกและกลายเป็นชาวอิตาลีคนแรกที่คว้าแชมป์วิมเบิลดันในการแข่งขันประเภทเดี่ยว ซินเนอร์ลงแข่งขันมาสเตอร์ 1000 ที่ซินซินแนติและพบอัลการัซในรอบชิงชนะเลิศอีกครั้ง ก่อนที่เขาจะขอยอมแพ้ในเซตแรกจากอาการป่วยในขณะที่คะแนนตามหลังอยู่ 0–5 จากนั้น เขาเดินทางไปป้องกันแชมป์ยูเอสโอเพนที่นิวยอร์ก เข้าถึงรอบชิงชนะเลิศอีกครั้งแต่ก็แพ้อัลการัซ 2–6, 6–3, 1–6, 4–6 เขาตกไปเป็นมือวางอันดับ 2 ของโลกในวันที่ 8 กันยายน ค.ศ. 2025 แต่ยังเข้าชิงชนะเลิศแกรนด์สแลมได้ครบทุกรายการในปีเดียวกัน เขาลงแข่งขันที่ปักกิ่งรายการไชนาโอเพนและเอาชนะเลิร์นเนอร์ เถียนในรอบชิงชนะเลิศ คว้าแชมป์รายการที่ 21 ตามด้วยการไปป้องกันแชมป์มาสเตอร์ 1000 ที่เซี่ยงไฮ้ในเดือนตุลาคม และถอนตัวจากการแข่งขันในเซตที่ 3 ของรอบที่ 2 เนื่องจากเป็นตะคริว ต่อมา เขาชนะเลิศการแข่งขันสองรายการติดต่อกันในเอทีพี 500 ที่เวียนนา และเอทีพี มาสเตอร์ 1000 ที่ปารีส ส่งผลให้เขากลับสู่ตำแหน่งมือวางอันดับ 1 ในเดือนพฤศจิกายน และเป็นการคว้าแชป์มาสเตอร์ 1000 ใบที่ 5 เขาลงแข่งรายการสุดท้ายที่เอทีพี ไฟนอล และเสียตำแหน่งมือวางอันดับ 1 ในช่วงท้ายฤดูกาลกลับไปให้อัลการัซ ภายหลังจากอัลการัซเอาชนะรวดทั้ง 3 นัดในรอบแบ่งกลุ่ม ในขณะที่ซินเนอร์เองก็ชนะรวดเช่นกัน เขาผ่านเข้าชิงชนะเลิศและเอาชนะอัลการัซด้วยคะแนน 7–6(7–4), 7–5 ป้องกันแชมป์และเป็นแชมป์สมัยที่ 2

### 2026: ประสบความสำเร็จต่อเนื่อง
ซินเนอร์ลงป้องกันแชมป์ออสเตรเลียนโอเพนในฐานะแชมป์เก่า 2 สมัย เขาแพ้จอกอวิชในรอบรองชนะเลิศในการแข่งขัน 5 เซต โดยเป็นการแพ้ต่อจอกอวิชเป็นครั้งแรกในรอบ 2 ปีเศษ ต่อมาเขาลงแข่งขันเอทีพี 500 ที่โดฮากลางเดือนกุมภาพันธ์ เขาตกรอบก่อนรองชนะเลิศโดยแพ้ยาคุบ เมนซิค 6–7(3–7), 6–2, 3–6 นับเป็นครั้งแรกตั้งแต่ ค.ศ. 2023 ที่เขาแพ้ผู้เล่นที่อันดับต่ำกว่าอันดับ 10 ของโลกบนฮาร์ดคอร์ต ซินเนอร์ไปแข่งขันมาสเตอร์ 1000 ที่อินเดียนเวลส์ รัฐแคลิฟอร์เนียในเดือนมีนาคม ซินเนอร์คว้าแชมป์ได้เป็นครั้งแรกด้วยการชนะเมดเวเดฟในนัดชิงชนะเลิศ เขาไม่เสียเซตเลยตลอดการแข่งขัน กลายเป็นผู้เล่นชายคนแรกที่คว้าแชมป์มาสเตอร์ 1000 ติดต่อกันโดยไม่เสียเซต และเป็นผู้เล่นชายคนที่ 3 ที่คว้าแชมป์มาสเตอร์ 1000 บนฮาร์ดคอร์ตครบทุกรายการ (ต่อจากเฟเดอเรอร์และจอกอวิช) และเป็นผู้เล่นอายุน้อยที่สุดที่ทำได้ ด้วยวัย 24 ปี 6 เดือน ตามด้วยการไปแข่งขันมาสเตอร์ที่ไมแอมี และคว้าแชมป์เป็นสมัยที่ 2 โดยเอาชนะจิริ เลเฮ็ตส์คา 6–4, 6–4 เป็นการทำ Sunshine Double หรือการคว้าแชมป์ทั้งอินเดียน เวลส์ และไมแอมีติดต่อกันในฤดูกาลเดียว และเป็นผู้เล่นคนแรก (ทั้งชายและหญิง) ที่ชนะเลิศการแข่งขันสองรายการโดยไม่เสียเซตเลย และเป็นคนแรกที่คว้าแชมป์มาสเตอร์ 1000 สามรายการติดต่อกันโดยไม่เสียเซต และเป็นการชนะ 34 นัดติดต่อกันในรายการมาสเตอร์ 

## คู่แข่ง

### การ์โลส อัลการัซ
ปัจจุบัน ซินเนอร์และการ์โลส อัลการัซ ถือเป็นหนึ่งในนักเทนนิสชายที่ประสบความสำเร็จและได้รับการจับตามองที่สุด ทั้งสองพบกัน 16 ครั้งนับตั้งแต่ ค.ศ. 2021 และเป็นมือวางอันดับ 1 ของโลกรวมทั้งประสบความสำเร็จในระดับแกรนด์สแลมทั้งคู่ ซินเนอร์มีสถิติการพบกันที่เป็นรอง โดยชนะ 6 ครั้งและแพ้ 10 ครั้ง การแข่งขันครั้งสำคัญได้แก่ รอบรองชนะเลิศแกรนด์สแลมเฟรนชโอเพน 2024 ซึ่งอัลการัซเอาชนะไป 5 เซต รวมทั้งยูเอสโอเพน 2022 ซึ่งอัลการัซชนะใน 5 เซตอีกเช่นกัน โดยอัลการัซเอาตัวรอดจากการโดนคะแนน Match Point และผ่านเข้าไปถึงรอบชิงชนะเลิศก่อนจะคว้าแชมป์แกรนด์สแลมสมัยแรก การแข่งขันสำคัญที่ซินเนอร์เป็นฝ่ายชนะได้แก่ รอบรองชนะเลิศมาสเตอร์ที่ไมแอมี ค.ศ. 2023 ทั้งคู่พบกันสามครั้งในปี 2024 ซึ่งอัลการัซเป็นฝ่ายชนะทั้งหมด 

ในปี 2025 ท้ั้งคู่พบกันถึง 6 ครั้งซึ่งล้วนเกิดขึ้นในนัดสำคัญของการแข่งขันรายการใหญ่ ซินเนอร์แพ้ในรอบชิงชนะเลิศรายการสำคัญของคอร์ตดินสองรายการ เริ่มจากมาสเตอร์ 1000 ที่โรม โดยแพ้ไป 2 เซตรวด และแม้จะเข้าชิงชนะเลิศแกรนด์สแลมเฟรนช์โอเพนได้เป็นครั้งแรก และออกไปก่อนถึง 2–0 เซต แต่เขาแพ้ไปอีกครั้งในการแข่งขัน 5 เซต โดยใช้เวลาแข่งขันยาวนานเกือบ 6 ชั่วโมง ซินเนอร์แก้มือได้ทันทีด้วยการเอาชนะในรอบชิงชนะเลิศวิมเบิลดันที่ลอนดอนในเดือนต่อมา คว้าแชมป์สมัยแรก และเป็นแชมป์แกรนด์สแลมรายการที่ 4 ต่อมา ซินเนอร์แพ้อัลการัซในรายการสำคัญ 2 รายการติดต่อกัน โดยเขาขอยอมแพ้ในรอบชิงชนะเลิศมาสเตอร์ 1000 ที่ซินซินแนติเนื่องจากมีอาการป่วย และแพ้ในรอบชิงชนะเลิศยูเอสโอเพน 1–3 เซต ทั้งคู่พบกันในรายการใหญ่ปิดท้ายปีที่เอทีพี ไฟนอล 2025 ในครั้งนี้ซินเนอร์เอาชนะสองเซตรวด ป้องกันแชมป์เป็นสมัยที่ 2

## รูปแบบการเล่น
ซินเนอร์ถือเป็นผู้เล่นที่ตีลูกได้หนักหน่วงที่สุดคนหนึ่งในเอทีพี มีจุดเด่นคือการตีลูกโฟร์แฮนด์ที่หนักและทิศทางที่แม่นยำ และยังเคลื่อนที่ได้อย่างว่องไว และสามารถตีลูกสปินได้ดีกว่าผู้เล่นคนอื่น ๆ ซินเนอร์มักไม่ค่อยใช้เวลานานในการรับลูกบอลจากฝ่ายตรงข้าม แต่จะตีสวนไปด้วยความเร็วและแรง ทำให้เขาตีลูกเทนนิสด้วยความไวมากกว่า 160 กม./ชม. (100 ไมล์/ชม.) ในบางครั้ง นอกจากนี้เขายังมีลูกเสิร์ฟอันทรงพลังซึ่งสามารถทำความเร็วได้สูงถึง 221 กม./ชม. (137.3 ไมล์ต่อชั่วโมง)  

## ชีวิตส่วนตัว
ซินเนอร์พูดภาษาเยอรมันเป็นภาษาแม่ แต่เขาเริ่มฝึกฝนภาษาอิตาลีเมื่ออายุ 13 ปีภายหลังเดินทางไปฝึกฝนเทนนิส และในปัจจุบันเขาสามารถสื่อสารภาษาอังกฤษได้อย่างคล่องแคล่ว ซินเนอร์อาศัยที่มงเต-การ์โลตั้งแต่อายุ 18 ปี บุคคลต้นแบบในวงการเทนนิสของเขาคือสองตำนานผู้เล่นอย่างโรเจอร์ เฟเดอเรอร์ และ นอวาก จอกอวิช เขาเป็นหนึ่งในนักกีฬาที่เข้มงวดด้านโภชนาการและควบคุมอาหาร ซินเนอร์ไม่ดื่มแอลกอฮอล์และไม่เที่ยวกลางคืน มีทีมฟุตบอลที่ชื่นชอบคือ เอซี มิลาน และยังติดตามฟอร์มูลาวัน ซินเนอร์กล่าวว่าเขามีโลกส่วนตัวสูง ไม่ค่อยเปิดเผยเรื่องส่วนตัวและครอบครัวต่อสาธารณะและสื่อสังคม 
## สถิติการแข่งขัน

### แกรนด์สแลม
ชิงชนะเลิศ: 6 ครั้ง (ชนะเลิศ 4 ครั้ง)
} ดานีอิล เมดเวเดฟ
| 3–6, 3–6, 6–4, 6–4, 6–3
|- style="background:#ccf"
| bgcolor="98fb98" |ชนะเลิศ
|2024
|ยูเอสโอเพน
|คอนกรีต
| เทย์เลอร์ ฟริตซ์
| 6–3, 6–4, 7–5
|-bgcolor=#ffffcc
|bgcolor=98FB98|ชนะเลิศ||2025||ออสเตรเลียนโอเพน  (2)||คอนกรีต|| อเล็คซันเดอร์ ซเฟเร็ฟ||6–3, 7–6(7–4), 6–3
|-bgcolor=#ebc2af
|bgcolor=FFA07A|รองชนะเลิศ||2025||เฟรนช์โอเพน||ดิน|| การ์โลส อัลการัซ||6–4, 7–6(7–4), 4–6, 6–7(3–7), 6–7(2–10)
|-style=background:#cfc
|style=background:#98fb98|ชนะเลิศ
|2025
|วิมเบิลดัน
|หญ้า
| การฺโลส อัลการัซ
|4–6, 6–4, 6–4, 6–4
|-
|bgcolor=ffa07a|รองชนะเลิศ
|2025
|style=background:#ccf|ยูเอสโอเพน
|คอนกรีต
| การ์โลส อัลการัซ
|2–6, 6–3, 1–6, 4–6
|}

### เอทีพี ไฟนอล
ชิงชนะเลิศ: 3 ครั้ง (ชนะเลิศ 2 ครั้ง)

### เอทีพี มาสเตอร์ 1000
ชิงชนะเลิศ 11 ครั้ง (ชนะเลิศ 7 ครั้ง, รองชนะเลิศ 4 ครั้ง)
} ดานีอิล เมดเวเดฟ
|5–7, 3–6
|-
|bgcolor=98fb98|ชนะเลิศ
|2023
|bgcolor=ccccff|มอนทรีออล
|bgcolor=ccccff|คอนกรีต
| อเล็กซ์ เด มินออร์
|6–4, 6–1
|-
|bgcolor=98fb98|ชนะเลิศ
|2024
|bgcolor=ccccff|ไมแอมี
|bgcolor=ccccff|คอนกรีต
| กริกอร์ ดิมิทรอฟ
|6–3, 6–1
|-
|bgcolor=98fb98|ชนะเลิศ
|2024
|bgcolor=ccccff|ซินซินแนติ
|bgcolor=ccccff|คอนกรีต
| ฟรานซิส ตีอาโฟ
|7–6(7–4), 6–2
|-
|bgcolor=98fb98|ชนะเลิศ
|2024
|bgcolor=ccccff|เซี่ยงไฮ้
|bgcolor=ccccff|คอนกรีต
| นอวาก จอกอวิช
|7–6(7–4), 6–3
|-bgcolor=#EBC2AF
|bgcolor=FFA07A|รองชนะเลิศ||2025||โรม ||ดิน|| การ์โลส อัลการัซ||6–7(5–7), 1–6
|-
|bgcolor=ffa07a|รองชนะเลิศ
|2025
|bgcolor=ccccff|ซินซินแนติ
|bgcolor=ccccff|คอนกรีต
| การ์โลส อัลการัซ
|0–5 (ขอยอมแพ้)
|-
|bgcolor=98fb98|ชนะเลิศ
|2025
|style=background:#e9e9e9|ปารีส
|คอนกรีต (ในร่ม)
| Félix Auger-Aliassime
|6–4, 7–6(7–4)
|-
|bgcolor=98fb98|ชนะเลิศ
|2026
|style=background:#e9e9e9|อินเดียน เวลส์
|ตอนกรีต
| ดานีอิล เมดเวเดฟ
|7–6(8–6), 7–6(7–4)
|-
|bgcolor=98fb98|ชนะเลิศ
|2026
|style=background:#e9e9e9|ไมแอมี (2)
|คอนกรีต
| จิริ เลเฮชกา
|6–4, 6–4
|}
## สถิติโลก

* นักเทนนิสชาวอิตาลีที่มีอันดับโลกสูงที่สุดในประวัติศาสตร์ (อันดับ 1 ค.ศ. 2024)
* นักเทนนิสที่อายุน้อยที่สุดในประวัติศาสตร์ที่ชนะเลิศแกรนด์สแลมออสเตรเลียนโอเพน, ยูเอสโอเพน และเทนนิสเอทีพี ไฟนอลในฤดูกาลเดียวกัน (2024)
* นักเทนนิสคนเดียวที่ชนะเลิศแกรนด์สแลมออสเตรเลียนโอเพน, ยูเอสโอเพน, เทนนิสเอทีพี ไฟนอล และเทนนิสเดวิส คัพ ในฤดูกาลเดียวกัน (2024)
* ชนะมือวางอันดับ 1–10 ของโลกติดต่อกัน 21 นัด (2024–25)
* นักเทนนิสคนแรกที่เอาชนะผู้เล่นมือวางอันดับ 1–10 ของโลกได้ 10 ครั้งติดต่อกันโดยไม่เสียเซตให้คู่แข่ง
* นักเทนนิสที่อายุน้อยที่สุด (23) ที่ชนะเลิศแกรนด์สแลมฮาร์ดคอร์ต (พื้นคอนกรีต) สองรายการ (ออสเตรเลียนโอเพน และ เฟรนช์โอเพน) ในฤดูกาลเดียวกัน (2024)
* นักเทนนิสที่อายุน้อยที่สุดที่ชนะเลิศเอทีพี ไฟนอลในฐานะมือวางอันดับ 1 ของโลก

## รางวัลที่ได้รับ

* left|70x70pxCONI Golden Collar of Sports Merit ()2023

## เชิงอรรถ

## อ้างอิง

หมวดหมู่:นักเทนนิสชาวอิตาลี
หมวดหมู่:บุคคลที่ยังมีชีวิตอยู่